CELEX: 32007R1178
Language: sk
Date: 2007-10-05 00:00:00
Title: Nariadenie Komisie (ES) č. 1178/2007 z  5. októbra 2007 týkajúce sa zatriedenia určitých druhov tovaru do kombinovanej nomenklatúry

10.10.2007   
            
            
               SK
            
            
               Úradný vestník Európskej únie
            
            
               L 264/3
            
         
      NARIADENIE KOMISIE (ES) č. 1178/2007
   z 5. októbra 2007
   týkajúce sa zatriedenia určitých druhov tovaru do kombinovanej nomenklatúry
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (EHS) č. 2658/87 z 23. júla 1987 o tarifnej a štatistickej nomenklatúre a o Spoločnom colnom sadzobníku (1), najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry priloženej k nariadeniu (EHS) č. 2658/87 je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               Nariadenie (EHS) č. 2658/87 stanovuje všeobecné pravidlá výkladu kombinovanej nomenklatúry. Tieto pravidlá sa taktiež uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie delenie a ktorá je stanovená v osobitných ustanoveniach Spoločenstva s ohľadom na uplatňovania tarifných a iných opatrení vzťahujúcich sa na obchod s tovarom.
            
         
               (3)
            
            
               Podľa vyššie uvedených všeobecných pravidiel by mal byť tovar opísaný v stĺpci 1 tabuľky uvedenej v prílohe zatriedený pod kód KN uvedený v stĺpci 2 na základe dôvodov uvedených v stĺpci 3 tejto tabuľky.
            
         
               (4)
            
            
               Je vhodné zabezpečiť, vzhľadom na opatrenia platné v Spoločenstve týkajúce sa systémov dvojitej kontroly a predbežného a následného dohľadu Spoločenstva dovozu textilných výrobkov do Spoločenstva, aby sa na záväzné informácie o nomenklatúrnom zatriedení tovaru vydané colnými orgánmi členských štátov s ohľadom na zatriedenie tovaru do kombinovanej nomenklatúry, ktoré nie sú v súlade s týmto nariadením, mohol držiteľ naďalej odvolávať po dobu 60 dní podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Výbor pre Colný kódex nezaujal stanovisko v lehote stanovenej predsedom,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe je v kombinovanej nomenklatúre zatriedený pod kód KN uvedený v stĺpci 2 tejto tabuľky.
   Článok 2
   Vzhľadom na opatrenia platné v Spoločenstve týkajúce sa systémov dvojitej kontroly a predbežného a následného dohľadu Spoločenstva dovozu textilných výrobkov do Spoločenstva, na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa naďalej po dobu 60 dní podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom odo dňa jeho uverejnenia v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. októbra 2007
      
         
            Za Komisiu
         
         László KOVÁCS
         
         
            člen Komisie
         
      
   
   
      (1)  Ú. v. ES L 256, 7.9.1987, s. 1. Nariadenie naposledy zmenené a doplnené nariadením (ES) č. 733/2007 (Ú. v. EÚ L 169, 29.6.2007, s. 1).
   
      (2)  Ú. v. ES L 302, 19.10.1992, s. 1. Nariadenie naposledy zmenené a doplnené nariadením (ES) č. 1791/2006 (Ú. v. EÚ L 363, 20.12.2006, s. 1).
   
      PRÍLOHA
      
                  Opis tovaru
               
               
                  Zatriedenie
                  kód KN
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Výrobok dohotovený z dvoch pletených textílií rôznej farby, z chemických vlákien. Textílie sú vhodné na plavky. Výrobok je určený na nosenie priamo na pokožke, siaha dole presne pod poprsie, s dvoma vytvarovanými košíkmi s tenkou vypchávkou a vystuženými drôtom.
                  Výrobok má úzke odnímateľné ramienka. Na zadnej strane sa zapína pomocou spony. Časť výrobku obopínajúca chrbát má na vnútornej strane priľnavé pásiky, ktoré priľnú k chrbátu nositeľky a spolu s ramienkami a vytvarovanými košíkmi vystuženými drôtom držia výrobok na mieste.
                  (podprsenka navrhnutá ako horný diel bikín)
                  (pozri fotografie č. 640 A, 640 B) (1)
                  
               
               
                  6212 10 90
               
               
                  Zatriedenie sa riadi ustanoveniami všeobecných pravidiel 1 a 6 pre interpretáciu kombinovanej nomenklatúry, poznámkou 2 písm. a) k 61. kapitole a znením kódov KN 6212, 6212 10 a 6212 10 90.
                  Hoci podľa všeobecného vzhľadu, strihu a povahy textílie výrobok vyzerá ako horný diel dvojdielnych dámskych plaviek („bikín“), zatriedenie do položky 6112 (plavky) je vylúčené, pretože výrobku chýba dolný diel „dvojdielnych dámskych plaviek“. Pozri tiež vysvetlivky HS k položke 6112, (C).
                  Navyše výrobok nie je „nekompletný výrobok“ položky 6112 (plavky) v zmysle VIP 2 písm. a), pretože výrobok nemá podstatné vlastnosti kompletného výrobku (t. j. dvojdielnych dámskych plaviek), keďže sa nedá ako taký použiť na plávanie.
                  Výrobok sa zatrieďuje ako podprsenka do položky 6212, pretože do tejto položky patria podprsenky všetkých druhov. Pozri vysvetlivky HS k položke 6212, druhý odsek bod 1. Dva vytvarované vypchaté košíky vystužené drôtom sú charakteristické pre klasické podprsenky. Spolu s priľnavými pásikmi obopínajúcimi chrbát nositeľky a odnímateľnými ramienkami alebo bez nich je výrobok druhom „navrhnutým na nosenie ako odev, ktorý má pre telo podpornú funkciu“. Pozri tiež vysvetlivky HS k položke 6212, prvý odsek.
               
            
         
      
                  
                     
               
               
                  
                     
               
            
         (1)  Fotografie slúžia len na informačné účely.